Dapli dals pegiurativs

Da Kuno Widmer, Institut dal DRG

Inspiraziun tudestga vegn ad avair schendrà igl amprandem-reztga sutsilvan ed il cavem aur sursilvan (1947 e 1987). Simbiosa german-romana regia en il circlöz dal manischunz sin via stretga, en il clippergnem dal pianist en la sala da concert ed en il grapschem che la giuvna Olga sto vertir a l'elecziun da la Miss Surselva (Punts 1995, nr. 12). La periodica dals giuvens dovra en in numer posteriur per la medema activitad palpignems, in pled genuin conuschent senza dubi er a l'autur dal grapschem. Lez vegn ad avair preferì la furma ibrida (maschadada) pervia da l'effect comic tant sco garantì. Davos il cuglienem d'etichettas statt evidentamain il "Etikettenschwindel" emancipà gia daditg da la buttiglia da vin. Il "Stammtischgeschwätz" en terra rumantscha fatschenta R. Falett che numna el almain duas giadas (Fögl Ladin 1985, nr. 25 e 1992 nr. 68) tavellöz al tavulin, expressiun dublamain negativa, prima tras il suffix pegiurativ, segunda tras l'alternativa da la "vaira critica constructiva". Il stressergnem è in fritg da l'invasiun angloamericana ch'insatgi da l'exteriur vul dustar il 1997 proponind: Jogging fiss pia per rumantsch gioghim, gioghiez.
Per finir commettain nus in pitschen sacrilegi, legend in'ovra litterara ord in interess sulettamain formal, drizzà sin la finiziun –öz ubain sin ils substantivs derivads cun lezza. En "Il grond Corradi", publitgà dad Oscar Peer il 1990, cumparan tals pleds regularmain, ma l'autur exagerescha tuttina betg cun duvrar sin las 199 paginas 37 da quests nunverbals, quai che dat in –öz sin tschintg ed insatge paginas. Insaquantas repetiziuns da quests nunverbals reduceschan la paletta sin 26 differents pleds che tanschan alfabeticamain da barbottöz enfin viagöz. Repetids ina giada vegnan cloccöz, glüschöz, sclingöz, sflatschöz, sunöz, tschüvlöz, entant che scuttöz cumpara perfin sis giadas. Dals set pleds duvrads cun preferenza èsi sis che pertutgan la manifestaziun acustica, designond ramurs producidas da l'uman (cloccöz da las taimpras, il scuttöz da la glieud, da Daniela), da la tecnica (sclingöz dal telefon, sunnöz da sains), da la natira (sflatschöz da las uondas, d'ün bügl, tschüvlöz d'utschels), ed in sulet che pertutga la manifestaziun optica producida da la natira, numnadamain il glüschöz da chavernas e da cristals. Qua ed utrò manca l'aspect pegiurativ tuttafatg, anzi tschüvlöz d'utschels e glüschöz da cristals èn insatge bel. Ins ha l'impressiun che Peer dovra questas furmas per guntgir ils infinitivs substantivads il tschüblar, il glüschir. Ina terza categoria reguarda il moviment effectuà dal carstgaun en moda da viagöz. L'entir inventar da 37 unitads, constituì da set pleds repetids e da 26 pleds singuls, mussa ina clera dominanza dal champ acustic. 14 cas dal tip da güvlöz d'uffants, barbottöz, reclamöz han in emettur uman, tschintg dal tip sgrigliöz da cicadas, cratschlöz, tschüblöz in animalic 11 dal tip scruoschöz da fögla setga, üerlöz d'üna fresa èn emissiuns da la natira nunanimada e da la tecnica. Dals ulteriurs set cas audan trais a la manifestaziun optica (sper l'exempel cità anc il spievlöz da vaider) e quatter èn derivads da verbs da moviment. Las duas formulaziuns etern viagöz perquai d'intuorn e bler traplignöz sü e giò da s-chala èn remartgablas pervia da las agiuntas. Davantvart ils adjectivs etern, bler ch'inditgeschan repetiziun infinita e gronda frequenza, davostiers ils adverbials perquai d'intuorn, sü e giò da s-chala che preciseschan las modalitads localas, e quai en ina moda che fa endament il sigliem entuorn dal sursilvan.